ভারতে কোনও ম্যাচই খেলবেন না মেসি! কারণ জানলে চমকে উঠবেন

ওয়েব ডেস্ক: শনিবার সকালে যুবভারতীতে ফুটবলে পা না দিলেও এদিন সন্ধ্যায় হায়দরাবাদে একের পর এক কিক মারতে দেখা গিয়েছে লিওনেল মেসিকে (Lionel Messi)। তবে ফুটবলে কিক মেরে বল গ্যালারিতে পাঠালেও এদিন পূর্ণ ম্যাচ খেলতে দেখা যায়নি বিশ্বকাপজয়ী এই আর্জেন্টাইন তারকাকে। তবে শুধু কলকাতা বা হায়দরাবাদ নয়, মুম্বই এবং দিল্লিতেও কোনও ম্যাচ খেলবেন না মেসি। কিন্তু কেন? আসলে এর নেপথ্যে রয়েছে মেসির বিশেষ ইন্স্যুরেন্স।

আসলে লিওনেল মেসির ‘গোট ইন্ডিয়া ট্যুর’ (GOAT India Tour 2025) শুধুমাত্র একটি ‘মিট অ্যান্ড গ্রিট’ সফর। তাই ভারতের মাটিতে তাঁর কোনও ক্লাব বা আন্তর্জাতিক ম্যাচ নির্ধারিত নেই। এর নেপথ্যে বিমা (Insurance) সংক্রান্ত জটিলতা। বিভিন্ন সংবাদমাধ্যমের রিপোর্ট অনুযায়ী, বিশ্বের সবচেয়ে ব্যয়বহুল অ্যাথলিট ইনস্যুরেন্স পলিসিগুলির মধ্যে একটি প্রায় ৯০০ মিলিয়ন মার্কিন ডলারের বিমা রয়েছে মেসির নামে।

আরও পড়ুন: মেসির আগেও এনেছেন পেলে, মারাদোনাকে! কে এই শতদ্রু দত্ত? জেনে নিন

এই বিমা মেসিকে চোট থেকে আর্থিক সুরক্ষা দিলেও বেশ কিছু শর্ত আরোপ করে। ওই শর্ত অনুযায়ী, ক্লাব বা জাতীয় দলের হয়ে নির্ধারিত ম্যাচ ছাড়া অন্য কোনও প্রতিযোগিতা বা প্রদর্শনী ম্যাচে মাঠে নামা যায় না। বর্তমানে মেসি আর্জেন্টিনা (Argentina) জাতীয় দল এবং মেজর সকার লিগের ক্লাব ইন্টার মায়ামির (Inter Miami) হয়ে খেলেন। ভারত সফরে এই দুই দলের কোনও ম্যাচই নির্ধারিত নেই। এদিকে কোনও প্রদর্শনী ম্যাচ সাধারণত বিমার আওতাভুক্ত হয় না। এই ধরনের ম্যাচে যদি কোনও ফুটবলার চোট পান, তাহলে তাঁকে বিমার অর্থ দেকা দেওয়া সম্ভব হয় না। সেই কারণেই ভারত সফরে মেসির পূর্ণাঙ্গ ম্যাচ খেলার সম্ভাবনা কার্যত নেই।